Gestrand in SA: Baba se pa ‘mis só geweldig baie’Cornell en Louise Steyn en hulle babadogtertjie, Luamé. “ŉ Doodloopstraat.” Só het Louise Steyn (27), ŉ ma van Oos-Londen haar pogings beskryf om ŉ paspoort vir haar en haar man, Cornell (33), se vyf maande oue babadogtertjie te kry. Klein Luamé is in Februarie vanjaar gebore, maar kon net enkele weke saam met haar pa deurbring voordat hy na die VSA moes terugkeer om sy werk daar te hervat. Cornell is ŉ programmeerder vir Mercedes-Benz in Charleston in Suid-Carolina. Louise sê haar man het in Januarie, kort voor Luamé se geboorte op 18 Februarie, na Suid-Afrika teruggekeer. Die staat van landwye afsondering het in Maart in werking getree en alle vlugte is opgeskort. Nadat die regering aangekondig het dat mense weer die land vir spesifieke doeleindes, soos om in die buiteland te gaan werk of te studeer, mag verlaat, het Cornell op 22 Junie na Charleston teruggevlieg. Die gedagte was dat Louise en Luamé so gou moontlik by hom sou aansluit. “Nou kom ek nêrens reg nie. Binnelandse sake se kantoor in Oos-Londen was gesluit weens Covid-19 en het onlangs heropen. Die rye is ontsettend lank. Die kantoor het boonop onlangs wéér gesluit weens ŉ Covid-19-geval,” het Louise vandeesweek gesê. (Skermgreep: dha.gov.za) Haar skoonouers woon op Humansdorp en hulle is daarheen om vas te stel of daar by hierdie kantoor vir Luamé vir ŉ paspoort aansoek gedoen kan word. Op Humansdorp het die amptenare hulle egter meegedeel dat die kantoor nié op vlak 3 van die afsondering nuwe paspoorte uitreik nie. Luidens ŉ verklaring van die departement van binnelandse sake wat op 1 Junie uitgereik is, reik die departement net paspoorte uit aan diegene in “vrag en uitvoer”. Aanlyn aansoeke wat normaalweg op die departement se webwerf gedoen kan word, is ook opgeskort. Daar is geen aanduiding wanneer die uitreik van paspoorte weer hervat gaan word nie. Intussen is die Steyn-gesin uitmekaar geskeur. ‘n Emosionele Cornell Steyn groet sy babadogtertjie, Luamé, kort voordat hy na die VSA vertrek het om sy werk daar te hervat. “Ek kom nêrens reg nie en weet nie meer wat om te doen nie. ŉ Gesin hoort bymekaar. Cornell móés teruggaan, want hy moes gaan werk, hy het nie ŉ ander keuse gehad nie,” het Louise gesê. “Ons weet nie wanneer ons hom weer gaan sien nie. Die onsekerheid is verskriklik.” Louise sê sy het ŉ video van pa en dogter gemaak toe Cornell sy baba moes groet om terug te keer na die VSA. “Ek wou die video maak om vir haar te wys dat haar pa móés weggaan om te gaan werk. Hy het nie ŉ ander keuse gehad nie.” Sy het die opname egter gestaak nadat Cornell deur emosie oorweldig is. “Ons mis mekaar en hy mis só geweldig baie van sy dogtertjie.” David Hlabane, woordvoerder van die departement van binnelandse sake, het bevestig dat paspoorte in hierdie stadium net onder spesifieke omstandighede uitgereik word. Hy kon nie sê wanneer die diens weer ten volle hervat gaan word nie.